A Bizottság 1841/2003/EK rendelete

(2003. október 17.)

a termelési potenciálra tekintettel a borpiac közös szervezéséről szóló 1493/1999/EK tanácsi rendelet alkalmazása részletes szabályainak megállapításáról szóló 1227/2000/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 806/2003/EK rendelettel [1] módosított, a borpiac közös szervezéséről szóló, 1999. május 17-i 1493/1999/EK tanácsi rendeletre [2] és különösen annak 7. cikke (2) bekezdésére, valamint 15. és 23. cikkére,

mivel:

(1) A legutóbb az 1203/2003/EK rendelettel [3] módosított 1227/2000/EK bizottsági rendelet [4] meghatározta az 1493/1999/EK rendelet 2. cikke (3) bekezdésének b) pontjában említett időszakra vonatkozó határidőt, amely időszak alatt a termelők újratelepítési jogokat szerezhetnek az adott terület betelepítése után. Mivel az 1493/1999/EK rendelet 2. cikkének (3) bekezdésében előírt eljárás alkalmazására vonatkozó határidőt meghosszabbították, a fent említett határidőt is ennek megfelelően meg kell hosszabbítani.

(2) Az 1493/1999/EK rendelet 14. cikkének (1) és (2) bekezdésében előírt támogatások hatékony megállapítása érdekében módosítani kell a tagállamok által a Bizottságnak küldendő éves értesítésre vonatkozó határidőt, valamint rögzíteni kell a ténylegesen eszközölt és érvényesített kiadások meghatározására alkalmazandó időpontot.

(3) A tagállamok által a Bizottságnak küldendő adatok és információk rögzített formátumát is módosítani kell a szőlőfajták osztályozása tekintetében.

(4) Ezért az 1227/2000/EK rendeletet ennek megfelelően módosítani kell.

(5) Az e rendeletben előírt intézkedések összhangban vannak a Borpiaci Irányítóbizottság véleményével,

ELFOGADTA EZT A RENDELETET:

1. cikk

Az 1227/2000/EK rendelet a következőképpen módosul:

1. A 2. cikk (5) bekezdésében a "2002. július 15." helyébe "2004. június 30." lép.

2. A 16. cikk (1) bekezdésének első mondata, valamint a) és b) pontja helyébe a következő szöveg lép:

"A tagállamok legkésőbb minden év július 10-ig továbbítják a Bizottsághoz a szerkezet-átalakítási és átállási rendszerre vonatkozóan:

a) a folyó pénzügyi év június 30-ával ténylegesen eszközölt kiadásokról, valamint a teljes érintett területről szóló nyilatkozatot;

b) a folyó pénzügyi év június 30-ával érvényesített kiadásokról, valamint a teljes érintett területről szóló nyilatkozatot;"

3. A mellékletben a "Borszőlőfajták osztályozása" című 9. táblázat helyébe az e rendelet mellékletében található táblázat lép.

2. cikk

Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2003. október 17-én.

a Bizottság részéről

Franz Fischler

a Bizottság tagja

[1] HL L 122., 2003.5.16., 1. o.

[2] HL L 179., 1999.7.14., 1. o.

[3] HL L 168., 2003.7.5., 9. o.

[4] HL L 143., 2000.6.16., 1. o.

--------------------------------------------------

MELLÉKLET

+++++ TIFF +++++

"1. A tagállamok által az év meghatározott időpontjában küldött értesítés, részletezve a megelőző évekhez képest bekövetkezett változásokat (e rendelet 20. cikkének (4) és (9) bekezdése szerint).

2. A tagállamok e táblázatot kiigazíthatják saját rendszereikkel a szőlőfajták osztályozására vonatkozóan."

--------------------------------------------------